Șoferița care a murit în accidentul cumplit produs în județul Mehedinți avea 19 ani. Tragedia a avut loc marți, 30 aprilie, pe DN 6, în localitatea Ciochiuța. Sonia, tânăra care și-a pierdut viața, se afla la volanul mașinii.
Fata era singură în autoturism în momentul în care a pierdut controlul asupra volanului și a ajuns pe contrasens, după ce a coborât de un pod. Din păcate, mașina ei s-a izbit puternic de un TIR care circula regulamentar pe sensul opus.
Șoferul, un cetățean bulgar, nu a putut evita impactul. La fața locului au ajuns polițiștii rutieri și mai multe echipaje medicale. Sonia era încarcerată, fiind scoasă cu greu dintre fiarele contorsionate ale autovehiculului.
Pompierii au intervenit cu o autospecială cu apă și spumă, cu modul de descarcerare. În cele din urmă, victima a fost extrasă din mașină, însă nu prezenta semne vitale. Medicii din cadrul SAJ Mehedinți au început manevrele de resuscitare, însă au fost în zadar.
Tânăra șoferiță a fost declarată decedată. Șoferul TIR-ului a fost testat pentru alcool, rezultatul fiind negativ. În acest caz a fost deschis dosar penal pentru ucidere din culpă. Urmează ca cercetările să stabilească, în mod exact, cum s-a produs accidentul cumplit.
Sonia avea doar 19 ani și locuia în comuna Voloiac. Moartea fulgerătoare a tinerei a lăsat un gol imens în sufletele părinților și apropiaților. După aflarea veștii privind decesul ei, prietenii Soniei au publicat zeci de mesaje în mediul online.
Mulți dintre ei au postat fotografii alături de tânăra de 19 ani, făcute acum câteva săptămâni, neștiind că acestea aveau să fie ultimele amintiri cu Sonia. „Nu cred așa ceva, mă întreb de ce oare viața asta e atât de nedreaptă și de ce Dumnezeu are mereu nevoie doar de oameni buni. Mă rog ca Dumnezeu să aibă grijă de sufletul tău Sonia Cernaianu iar părinților tăi să le dea putere să treacă peste această grea încercare!”
„Ultimele noastre poze, în care ne prosteam și erai cu zâmbetul pe față, ca în restul timpului de altfel, pentru ca așa erai tu, nebunatică și mereu cu zâmbetul pe buze. Nu aveam habar ca astea o să rămână doar amintiri”.
„Erai atât de săritoare ,vioaie, cu zâmbetul pe buze mereu , păcat de tinerețea ta !Erai prea tânără ! Sincere condoleanțe părinților și multă putere pentru a trece peste tragedia aceasta”, sunt câteva dintre mesajele apropiaților.